ປະຊາຊົນ ຂ. ເຊກອງ ແລະອັດຕະປື ໄດ້ຮັບ ຜົນກະທົບ ຍ້ອນມົນລະພິດ ຈາກໂຄງການລົງທຶນ ຂອງຫວຽດນາມ
ເຈົ້າໜ້າທີ່​ລາວຍອມຮັບວ່າ ປະຊາຊົນ​​ ຂ.​​ເຊ​ກອງ ແລະ​ອັດ​ຕະປື ​ໄດ້ຮັບຜົນ​ກະທົບ​ຫລາຍ ຈາກ ການ​ຂຸດ​ຄົ້ນບໍ່​ແຮ່ ​ແລະ​​ສ້າງ​ເຂື່ອນຂອງ​ຫວຽດນາມ.
ເຈົ້າໜ້າທີ່ລາວຍອມຮັບວ່າ ປະຊາຊົນໃນແຂວງເຊກອງ ແລະອັດຕະປື ໄດ້ຮັບຜົນກະທົບຈາກ ການລົງທຶນຂຸດຄົ້ນບໍ່ແຮ່ ແລະໂຄງການກໍ່ສ້າງເຂື່ອນຂອງບັນດານັກທຸລະກິດຫວຽດນາມຫລາຍ ຂຶ້ນນັບມື້ ເຈົ້າໜ້າທີ່ຂັ້ນສູງໃນແຂວງເຊ ກອງ ໄດ້ຍອມຮັບວ່າ ແມ່ນໍ້າ ເຊກອງໄດ້ຮັບຜົນກະທົບໂດຍ ກົງຈາກໂຄງການພັດທະນາ ຕ່າງໆຫລາຍຂຶ້ນນັບມື້ ເນື່ອງ ຈາກວ່າ ໂຄງການພັດທະນາ ຕ່າງໆ ທີ່ສ່ວນຫລາຍເປັນ ການລົງທຶນຈາກຫວຽດນາມ ນັ້ນ ໄດ້ປ່ອຍສິ່ງເສດເຫລືອ ຕ່າງໆ ລົງສູ່ແມ່ນໍ້າ ແລ້ວເຮັດ ໃຫ້ເກີດມົນລະພິດໃນແມ່ນໍ້າ ແລະກໍໄດ້ສົ່ງຜົນກະທົບຕໍ່ປະຊາຊົນ ທັງໃນແຂວງເຊກອງແລະ ອັດຕະປື ຢ່າງກວ້າງຂວາງໃນເວລານີ້ ຍິ່ງໄປກວ່ານັ້ນ ການທີ່ປະກົດວ່າທາງການລາວໄດ້ອະນຸຍາດ ສໍາປະທານການຂຸດຄົ້ນແຮ່ຄໍາ ແລະຮ່ອນຄໍາໃນແມ່ນໍ້າເຊກອງ ເພີ້ມຂຶ້ນຢ່າງຕໍ່ເນື່ອງ ໃນຕະຫລອດໄລຍະຫລາຍປີມານີ້ ກໍ ຍັງໄດ້ເປັນຜົນເຮັດໃຫ້ ເກີດມີນໍ້າຂຸ່ນ ແລະກາຍເປັນບັນຫາມົນລະພິດ ໃນຕະຫລອດສາຍ ນໍ້າອີກດ້ວຍ ດັ່ງທີ່ເຈົ້າໜ້າທີ່ລາວຄົນດັ່ງກ່າວນີ້ ໄດ້ໃຫ້ການຊີ້ແຈງເຖິງສະພາບການທີ່ເກີດ ຂຶ້ນວ່າ: ທາງດ້ານເຈົ້າໜ້າທີ່ຂັ້ນສູງ ໃນຫ້ອງການໄອຍະການປະຊາຊົນສູງສຸດຂອງລາວ ກໍໄດ້ໃຫ້ການຍອມຮັບວ່າ ການລະເມີດກົດໝາຍ ແລະສັນຍາຕ່າງໆ ໃນໄລຍະ 5 ປີທີ່ຜ່ານມາ ກໍມີທ່າອ່ຽງເພີ້ມຂຶ້ນຢ່າງຕໍ່ເນື່ອງ ທັງໃນທາງແພ່ງ ແລະທາງອາຍາ ໂດຍຈະເຫັນໄດ້ຈາກການຟ້ອງຮ້ອງຄະດີຄວາມຕ່າງໆ ຕໍ່ສານປະຊາຊົນລາວນັ້ນ ໄດ້ເພີ້ມຂຶ້ນຈາກ 8,000 ກວ່າຄະດີ ໃນປີ 2007 ເປັນເກືອບເຖິງ 10,000 ຄະດີ ໃນປີ 2011 ແລະໃນໄລຍະ 5 ເດືອນຕົ້ນປີ 2012 ນີ້ ຈໍານວນຄະດີຄວາມ ກໍໄດ້ເພີ້ມຂຶ້ນຈາກໄລຍະດຽວກັນ ຂອງປີກາຍ ກວ່າ 20% ແລ້ວ ຍິ່ງໄປກວ່ານັ້ນ ຜົນທີ່ໄດ້ຮັບຈາກການສືບສວນໃນທາງລັບ ຕາມການຮຽກຮ້ອງຂອງປະຊາຊົນລາວ ໃນທ້ອງຖິ່ນຕ່າງໆ ກໍຍັງເຮັດໃຫ້ຮູ້ອີກດ້ວຍວ່າ ໄດ້ມີການລະເມີດກົດໝາຍ ແລະຂໍ້ຕົກລົງໃນສັນຍາຕ່າງໆ ເກີດຂຶ້ນຢ່າງກວ້າງຂວາງ ໂດຍສະເພາະແມ່ນ ການລະເມີດສັນຍາລົງທຶນໃນການຂຸດຄົ້ນບໍ່ແຮ່ນັ້ນ ກໍຍັງໄດ້ສົ່ງຜົນກະທົບຕໍ່ສະພາບແວດລ້ອມທໍາມະຊາດ ຢ່າງໜັກໜ່ວງຫລາຍຂຶ້ນນັບມື້ອີກດ້ວຍ ທັງນີ້ນອກຈາກກໍລະນີທີ່ເກີດຂຶ້ນໃນແຂວງເຊກອງ ແລະອັດຕະປືແລ້ວ ກໍຍັງມີບນຫາເກີດຂຶ້ນຈາກການຂຸດຄົ້ນແຮ່ຄໍາ ໃນແຂວງຊຽງຂວາງ ການກໍ່ສ້າງໂຮງງານຫລອມແຮ່ເຫລັກ, ທອງແດງ, ດີບຸກ, ສັງກະສີ ແລະ ໂປຕາຊຽມ ຢູ່ໃນແຂວງວຽງຈັນ ທີ່ກໍາລັງເປັນບັນຫາ ທີ່ສ້າງຄວາມກັງວົນໃຈ ໃຫ້ປະຊາຊົນລາວ ໃນທ້ອງຖິ່ນນີ້ ຢ່າງກວ້າງຂວາງ ຍິ່ງໄປກວ່ານັ້ນ ບັນຫາທີ່ປະຊາຊົນລາວ ໄດ້ສະແດງການຮຽກຮ້ອງຂໍຄວາມຊ່ວຍເຫລືອຈາກສະພາແຫ່ງຊາດລາວຫລາຍ ທີ່ສຸດ ໃນທຸກມື້ນີ້ ກໍຄືບັນຫາຂັດແຍ້ງກ່ຽວກັບທີ່ດິນທໍາກິນ ຊຶ່ງສ່ວນໃຫຍ່ ເປັນບັນຫາຂັດແຍ້ງ ກັບລັດຖະບານ ແລະອົງການປົກຄອງທ້ອງຖິ່ນ ໃນທົ່ວປະເທດລາວ ທີ່ມີສາເຫດສໍາຄັນມາຈາກການໃຫ້ສໍາປະທານ ທີ່ດິນໃຫ້ແກ່ບໍລິສັດຕ່າງຊາດແລ້ວ ໄປກວາມເອົາດິນຂອງປະຊາຊົນລາວນັ້ນເອງ